আমলাদের বিরুদ্ধে সংসদে এমপি নাজিমের ক্ষোভ: সচিবের পিয়নও এমপিকে দাম দেন না
নাজিম উদ্দিন আহমেদ বলেন, সংসদ সদস্যদের বলব, দয়া করে আমলাতন্ত্র থেকে রেহাই পাওয়ার জন্য আপনারা শক্ত হন।
বাংলাদেশে জনপ্রতিনিধিদের সঙ্গে সরকারি আমলাদের ক্ষমতার লড়াই নিয়ে এবার জাতীয় সংসদে মুখ খুললেন সরকার দলীয় প্রবীণ সংসদ সদস্য নাজিম উদ্দিন আহমেদ।তিনি বলেছেন, দেশ আমলাতন্ত্রের হাতে জিম্মি হয়ে গেছে। আমলাতন্ত্রের হাত থেকে বাঁচার জন্য সকল সংসদ সদস্যকেসোচ্চার হওয়ার আহবান জানান তিনি। তিনি বলেন, সত্য কথা বলতে আমরা যদি সংসদে কথা বলি তাহলে বিষয়টি বিরোধী দলের ফ্লোরের মতো হয়। আমলাতান্ত্রিক জটিলতায় কিন্তু আমরা ভুগছি। আমলারা যেভাবে কথা বলেন, একটা এমপির মূল্য নেই আমলাদের কাছে। জাতীয় সংসদ সদস্য হিসেবে একজন সচিবের কাছে গেলে কোনো মূল্যায়ন নেই। তারা যে আমাদের শ্রদ্ধা করবেন- সেই শ্রদ্ধাবোধ নেই। তাদের পিয়ন পর্যন্ত আজ আমাদের দাম দেয় না। আমলারা এমপিদের শুধু স্যারটাই বলে। এই স্যারটা না বলে পারে না। নাজিম উদ্দিন আহমেদ বলেন, সংসদ সদস্যদের বলব, দয়া করে আমলাতন্ত্র থেকে রেহাই পাওয়ার জন্য আপনারা শক্ত হন। শক্ত না হলে তারা আমাদের গুরুত্ব দেবে না। একই সঙ্গে বাংলাদেশের বিরুদ্ধে কুৎসা রটনানোর কারণে ইউটিউব বন্ধেরও দাবি জানান তিনি। জাতীয় সংসদে আজ সোমবার রাষ্ট্রপতির ভাষণের ওপর আনা ধন্যবাদ প্রস্তাবের আলোচনায় এ কথা বলে ক্ষোভ প্রকাশ করেন ময়মনসিংহ–৩ আসনের সরকারদলীয় সংসদ সদস্য নাজিম উদ্দিন আহমেদ। সংসদের ১৬তম অধিবেশনের আজকের বৈঠক স্পিকার ড. শিরীন শারমিন চৌধুরীর সভাপতিত্বে স্থানীয় সময় বেলা ১১টায় শুরু হয়। তিনি বলেন, ইউটিউবে দেখি খালেদা জিয়া মরে যাচ্ছেন। শেখ হাসিনা কালকেই ক্ষমতাচ্যুত হয়ে যাচ্ছেন। আবার দেখি সেনাপ্রধানদের টেনে নামানো হচ্ছে। এভাবে বিভ্রান্ত ছড়ানো হচ্ছে। তথ্য মন্ত্রণালয় কী করে আমরা বুঝি না। কালকে সকালে ঘুম থেকে উঠে শুনবেন, শেখ হাসিনা ক্ষমতায় নেই। এই যে কথাগুলো বলা হয়, আমরা স্তম্ভিত হয়ে যাই। অথচ বলা হয়, সত্য ঘটনা। এভাবে মানুষকে বিভ্রান্ত করা হয়। গ্রামের মানুষগুলো এসব দেখে ভাবেন, না জানি বাংলাদেশে কী হচ্ছে! তথ্য মন্ত্রণালয়কে বলব, দরকার হলে ইউটিউব বন্ধ করে দেন। ক্রিমিন্যাল ও স্বাধীনতাবিরোধীদের সঙ্গে আমাদের কোনো আপোষ থাকতে পারে না ।